Barth Eide om Israel: – Ikke mye igjen å gå på i internasjonal sympati
Utenriksminister Espen Barth Eide (Ap) advarer Israel: – Mange av de unge mennene i Gaza som nå ser sine familier bli revet i filler, vil være enkle rekrutter til nye angrep på Israel. – Det at noen av Israels aller største støttespillere er så tydelige i språket, viser at Israel ikke har så mye igjen å gå på i internasjonal sympati. Det håper jeg de merker seg, sier utenriksminister Espen Barth Eide til VG.  Fire måneder inn i Israels krig på Gazastripen har statsminister Benjamin Netanyahu varslet en kommende bakkeinvasjon av byen Rafah.  Byen ligger sør på Gazastripen ved grensen til Egypt, og Netanyahu begrunner invasjonen med et ønske om å «utslette Hamas». Han har også lovet en «total seier» på Gazastripen.  Planene om en bakkeinvasjon har fått alarmklokkene til å ringe hos flere statsledere.  Land som vanligvis regnes som støttespillere av Israel, deriblant Storbritannia, USA og Tyskland, har uttrykt bekymring og advart mot de humanitære følgene av en invasjon i Rafah – en by som huser om lag 1,2 millioner internt fordrevne palestinere, deriblant 600.000 barn.  – Nordlige og midtre Gaza er omtrent ulevelig og til dels livsfarlig å gå inn i, blant annet på grunn av udetonerte eksplosiver. Mange har flyktet sørover, først til Khan Younis og så til Rafah. De bor i telt, på veier og på hustak. Militær virksomhet i dette området vil være ekstra alvorlig, sier Barth Eide til VG. Byen var tidligere markert som en «trygg sone» for sivile som flyktet fra nordlige Gaza. På tross av dette har flere hundre sivile blitt drept i israelske luftangrep de siste dagene, ifølge palestinske helsemyndigheter.  Netanyahus planer gjør den norske utenriksministeren svært bekymret, han frykter et blodbad. Barth Eide påpeker også at all den humanitære nødhjelpen til Gaza kommer inn gjennom Rafah via den egyptiske grensen.  – En invasjon vil føre til at all nødhjelp til Gaza ikke kommer forbi krigsområdet om det ikke åpnes nye overganger fra Israel, sier han.  – En ny generasjon Hamas-krigere Den internasjonale domstolen (ICJ) utstedte i januar en kjennelse om at Israel må gjøre alt i sin makt for å hindre folkemord i Gaza. Israel ble også beordret til å umiddelbart sørge for at nødhjelp får komme inn. Det var Sør-Afrika som brakte saken inn for ICJ.  Tirsdag opplyste det sørafrikanske presidentkontoret at de ber ICJ hastevurdere om offensiven mot Rafah er brudd på domstolens ordre.  – De fleste land som får en sånn melding vil lytte til domstolen, men her ser det ut til at de er villige til å trappe opp, basert på en forestilling om at det finnes en slags «total» militær seier, og det gjør det sjelden, sier Eide.  Han mener Israels krigføring er feilslått.  – Mange av de unge mennene i Gaza som nå ser sine familier bli revet i filler, vil være enkle rekrutter til nye angrep på Israel. Denne krigføringen kan lede til en helt ny generasjon Hamas-krigere, legger utenriksministeren til.  Barth Eide mener Israel i større grad bør støtte Den palestinske selvstyremyndigheten.  – Hva vil Norge gjøre dersom Israel invaderer Rafah? Vil det bli aktuelt med sanksjoner eller bruk av sterkere midler mot Israel?  – Vi vurderer hele tiden hva vi kan gjøre mer av, men det er viktig at det vi gjør faktisk hjelper, eller påvirker situasjonen i riktig retning, sier Barth Eide.  Minkende internasjonal støtte  Netanyahus planer har møtt motstand og bekymringer fra det internasjonale samfunnet, deriblant Egypt, Tyrkia, Kina, Tyskland, Italia, Storbritannia og USA.  Under en pressekonferanse i Washington mandag kveld norsk tid, advarte amerikanernes president Joe Biden Israel. – Den store militæroperasjonen i Rafah bør ikke fortsette uten en troverdig plan for å sørge for sikkerheten og støtten til de mer enn 1 million menneskene som oppholder seg der, sa presidenten.  Den amerikanske presidenten har syntes å bli stadig mer frustrert over at Israels statsminister Benjamin Netanyahu ikke lytter til formaninger om å moderere krigføringen på Gazastripen. Les mer: Dette står på spill ved en invasjon  Rafah, som før invasjonen hadde en befolkning på rundt 260.000, huser nå rundt 1,5 millioner mennesker. Området er 63 kvadratkilometer stort, og befolkningen har femdoblet seg under konflikten, ifølge Flyktninghjelpen.  Flere palestinere Al Jazeera har snakket med, som for tiden befinner seg i Rafah, beskriver en håpløs situasjon. Mange er sultne og mangler et sted å sove. Flere beskriver at de «ikke har noe annet sted å dra» hvis Israel invaderer byen.  Ifølge FN er situasjonen i Rafah prekær: Befolkningen mangler både rent vann, mat, tilgang på nødvendige helsetjenester og sanitæranlegg. De fleste bor i telt, provisoriske tilfluktssentre eller under åpen himmel. EU og en rekke hjelpeorganisasjoner har advart om katastrofale følger ved en eventuell israelsk invasjon.  Fortsetter forhandlinger  Reaksjonene på Netanyahus planer om bakkeinvasjon kommer midt i en megling om løslatelse av gisler og økt tilførsel av sårt tiltrengt nødhjelp i Gaza.  Et amerikansk forslag til våpenhvile og utveksling av gisler og fanger har ligget på bordet siden forrige måned. Mandag uttalte Biden at en eventuell avtale vil begynne med et krigsopphold på seks uker, «der man kan bruke tiden på å bygge opp noe mer varig».  Tirsdag møtes CIA-sjef Bill Burns med Mossad-sjef David Barnea og Hamas i Kairo, der Egypts etterretningssjef Abbas Kamal er vert.  Med på møtet er også Qatars statsminister Mohammed bin Abdelrahman al-Thani, som fungerer som mellommann i forhandlingene med Hamas.  Hamas deltar ikke direkte i samtalene, men understreker at de støtter forhandlingene. De har tidligere advart om at en israelsk bakkeinvasjon i Rafah vil ødelegge alle forhandlinger.  Hamas har også fremmet et eget forslag til våpenhvile som krever israelsk tilbaketrekning fra Gaza, noe Israel har avvist.  Rundt 1200 mennesker mistet livet i Hamas’ terrorangrep på Israel 7. oktober i fjor. Rundt 200 personer ble tatt som gisler, og fraktet til Gaza.  Minst 28.340 palestinere er ifølge palestinske helsemyndigheter drept i israelske angrep på Gazastripen siden oktober i fjor. Over 12.300 av dem barn og rundt 8400 kvinner.  VG følger utviklingen på Gaza, få siste nytt her. 
Israels statsminister Benjamin Netanyahu har varslet en kommende bakkeinvasjon av den tett befolkede byen Rafah, sør på Gazastripen.  Utenriksminister Espen Barth Eide (Ap) advarer om de humanitære følgene, og peker på at verdenssamfunnets sympati for Israel minsker.  Storbritannia, Kina og USA har føyet seg inn i rekken av kritikere av Israels planer, og USAs president Joe Biden uttalte mandag at invasjonen ikke kan gjennomføres uten en klar plan for sikkerheten og støtten til sivile. 